لڤین: بەتۆمەتی “سوکایەتی کردن بە میژووی خۆی و بنەماڵەکەی”، چالاکوانێکی خەڵکی هەولێر، سکاڵا لەسەر مەسرور بارزانی، سەرۆکی حکومەتی هەرێمی کوردستان تۆمار دەکات.
قادر نادر، چالاکوانی مەدەنی، شاری هەولێر کە ئێستا دانیشتووی وڵاتی سویدە، لە فیسبووکی خۆی بە ناونیشانی “ئیمەش سکاڵا لەسەر مەسرور بارزانی و ئاسایش تومار دەکەین” نوسینێکی بڵاو کردوەتەوە و ڕایگەیاندووە کە لەم دوو ڕۆژەدا سکاڵا لەسەر مەسرور بارزانی، سەرۆکی حکومەتی هەرێمی کوردستان تۆمار دەکات.
قادر نادر نوسیویەتی: “ناوی منیش لەگەڵ ئەو مروڤە ئازادیخوازانەی بادینانە کە دەیانەوێ تومەتی سیخوڕی بەناوی دادگا بۆمان دابتاشن، ئەوەش لای من بە سوکایەتیەکی گەورە بەمێژووی خۆم وبنەماڵەکەم دادەنێم، بۆیە بەندە دوای ڕاویژ لەگەڵ چەند هاوڕێیەکی یاسایی لەم ٢ ڕۆژەدا دەچم لە دادگاکانی سوید سكاڵا لەسەر سەرۆکی حکومەت مەسرور بارزانی وەک بەرپرسی یەکەمی ئیداری و ئاسایشی گشتی پارتی تۆمار دەکەم”.
قادر نادر، هەروەها نوسیویەتی: “بەهیواشین ئەو دامو دەزگایانەی هەرێم ئەگەر بوێریان هەیە و لەتومەتەکانیان ناترسن با کەیسەکە بهێننە ئەوروپا ئەوکات دیار دەکەوێ کێ تیرورستە و سیخوری وڵاتانە؟”.